Kgaolo 99: Phapošing ya ka Godimo
GA BJALE e be e le mantšiboa a Labone, ka morago ga ge go fetile matšatši a mabedi ba be ba le thabeng. Jesu le baapostola ba gagwe ba 12 ba tlile ka mo phapošing ye e kgolo ya ka godimo go tlo ja Paseka. Monna yo o mmonago mo seswantšhong a tloga ke Judase Isikariote. O yo botša baperisita kamoo ba ka swarago Jesu ka gona.
Letšatši pele ga moo, Judase o ile a ya go baperisita bao gomme a ba botšiša a re: ‘Le tla nnea eng ge nka le thuša go swara Jesu?’ Bona ba re: ‘Re tla go nea ditsekana tše masometharo tša silifera.’ Ka gona Judase gona bjale o be a yo gahlana le baperisita bao e le gore a ba iše go Jesu. Na seo Judase a se dirago ga se se sebe?
Ga bjale ba be ba feditše go ja Paseka. Eupša mo nakong ye Jesu o thoma tiragalo e nngwe e kgethegilego. O ile a nea baapostola ba gagwe senkgwa gomme a re go bona: ‘Se jeng, ka gobane se se bolela mmele wa ka wo o tlago go newa ka baka la lena.’ Ka morago a ba nea le beine ka galase gomme a re go bona: ‘Enwang, ka gobane se se bolela madi a ka ao a tlago go tšhollelwa lena.’ Beibele e bitša tiragalo ye gore ke ‘selalelo sa Morena.’
Baisiraele ba be ba eja Paseka go ikgopotša nako ya ge morongwa wa Modimo a be a ‘feta’ dintlong tša bona kua Egipita gomme a bolaya bana ba maitšibulo dintlong tša Baegipita. Eupša mo nakong ye, Jesu o be a nyaka gore balatedi ba gagwe ba gopole yena le kamoo a ilego a neela bophelo bja gagwe bakeng sa bona. Ke ka baka leo a ilego a ba botša gore ba gopole tiragalo ye e kgethegilego ngwaga o mongwe le o mongwe.
Ka morago ga ge ba jele Selalelo sa Morena, Jesu o ile a botša baapostola ba gagwe gore ba be le sebete le gore ba tie tumelong. Ba ile ba phetha tiragalo ye ka go opelela Modimo dikopelo ke moka ba tloga. E be e šetše e le bošego kudu, mohlomongwe e šetše e le matlagosa. Anke re bone moo ba yago gona.
Mateo 26:14-30; Luka 22:1-39; Johane dikgaolo 13 go ya go 17; 1 Bakorinthe 11:20.
Dipotšišo
- Go etša ge go bontšhitšwe mo seswantšhong, ke ka baka la’ng Jesu le baapostola ba gagwe ba 12 ba le ka phapošing e kgolo ya ka godimo?
- Monna yo o mmonago mo a tloga ke mang, gona o yo dira’ng mo a yago?
- Ke tiragalo efe e kgethegilego yeo Jesu a ilego a e thoma ka morago ga ge yena le baapostola ba gagwe ba feditše go ja Paseka?
- Paseka e be e gopotša Baisiraele tiragalo efe, eupša tiragalo ye e kgethegilego e gopotša balatedi ba Jesu eng?
- Ka morago ga Selalelo sa Morena, ke eng seo Jesu a ilego a se botša balatedi ba gagwe, gomme ba ile ba dira’ng ka morago ga moo?
Dipotšišo tša tlaleletšo
- Bala Mateo 26:14-30.
Mateo 26:15 e bontšha bjang gore Judase o ekile Jesu ka boomo?
Madi a Jesu ao a tšholotšwego a phethile merero efe e mebedi? (Mat. 26:27, 28; Jer. 31:31-33; Baef. 1:7; Baheb. 9:19, 20)
- Bala Luka 22:1-39.
Ke ka kgopolo efe Sathane a ilego a tsena go Judase? (Luka 22:3; Joh. 13:2; Dit. 1:24, 25)
- Bala Johane 13:1-20.
Go ya ka pego yeo e lego go Johane 13:2, na Judase a ka bewa molato ka seo a se dirilego, gona ke thuto efe yeo bahlanka ba Modimo ba ka ithutago yona go se? (Gen. 4:7; 2 Bakor. 2:11; Bagal. 6:1; Jak. 1:13, 14)
Ke mohlala ofe o matla woo Jesu a re beetšego wona? (Joh. 13:15; Mat. 23:11; 1 Pet. 2:21)
- Bala Johane 17:1-26.
Jesu o be a era gore’ng ge a be a rapelela gore balatedi ba gagwe e be “batee”? (Joh. 17:11, 21-23; Baroma 13:8; 14:19; Bakol. 3:14)
Ithute ka mo go oketšegilego
Selalelo sa Morena
Jesu o hloma segopotšo seo balatedi ba gagwe ba swanetšego go se swara ngwaga le ngwaga ka Nisani 14.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn lua_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn